Ebbe Kalnæs (CD), 2001-02-22:
Formålet med beslutningsforslag nr. B 82, som her er fremsat af Kristeligt Folkeparti og en række andre partier, har vi megen sympati for.
Vi gør ikke det her godt nok, det er vi meget enige i.
Vi er til forskel fra forslagsstillerne med i den kreds, der har været med til at lave en emballageafgift, som jo løber op i adskillige hundrede millioner kroner, og det står
vi selvfølgelig ved.
Det er jo ovre i Skatteministeriet, de ordner den slags ting.
Forslaget var sat sammen med nogle andre forslag, og det var for os lidt forstemmende, at man ville regulere afgiften op med henvisning til, at det skulle være provenuneutralt.
Men det kunne godt være, at den relativt høje afgift også havde givet en ændret adfærd, idet materialerne var blevet anderledes lettere, så afgifterne havde virket.
Så kan man ikke bare uden videre forhøje afgifterne, fordi beløbet så ikke kommer ind.
Det var vi uenige om, jeg vil nærmest sige, vi var lidt vrede over det. Om beslutningsforslag nr. B 82 kan jeg sige, at der er
en række ting i det, som for mig er uafklarede.
Jeg vil tage det udgangspunkt, at vi redegør nærmere ved andenbehandlingen, for jeg har en lang række spørgsmål, som jeg synes, vi skal have stillet i forbindelse med det her forslag, inden vi siger mere om det.
Det er muligt, at vi kan bygge det lidt om.
Det er rigtigt, at man i 1999 nåede op på 19.400 t, altså mere end de 15.000-17.000 t, man havde forventet.
Og man siger, da man lavede tallene fra 1998, at på det tidspunkt eksporterede man nok noget med 2.500-3.500 t til Kina.
Men jeg har ikke rigtig kunnet finde nogle ordentlige, gedigne tal for, hvor meget det er, vi egentlig eksporterer i den her sammenhæng.
Det ville også være spændende at få besvaret nogle spørgsmål om, hvordan man bærer sig ad andre steder på det her område.
Så generelt er meddelelsen: Kan vi dog ikke gøre det her lidt bedre.
Det er rigtigt, at vi var med til at skrive en beretning sidst, vi havde det her oppe, og nogle af de ting, vi aftalte på det tidspunkt, er sat i gang.
Noget af det går lige lovlig langsomt, men det er jo normalt, når man skal have det rundt til mange, inden man rigtig kommer i gang, og skal have opfundet den dybe tallerken igen.
Generelt må vi sige, at vi gerne vil være med til at lægge pres på det, og vi appellerer stærkt til ministeren om, at vi får sat noget mere fart på området, og at ministeren går positivt ind i det her forslag og siger, hvad vi kan gøre for at nå et resultat, som er bedre end de 15 pct.
Man skal passe på med de procenter.
Så vi afviser ikke, at vi kan bruge penge på det område her i en kommende finanslov 2002.
Det vil vi være indstillet på.
Og så vil vi også være indstillet på at skaffe pengene.
Det vil jeg så lige sige.
Derfor synes jeg, at vi skal give det her en ordentlig behandling mellem første- og andenbehandlingen og få besvaret en lang række spørgsmål og spørge: Hvad kan vi gøre bedre?
Jeg har understreget meget, at staten på miljøområdet normalt er eminent til at skrive anvisninger og lave, hvad skal man sige, folkepjecer, som skal ændre adfærd og holdning til, hvad der er godt for verden og for os alle sammen.
Jeg tror, at jeg har set omkring 12 stykker på en runde, da jeg var ude at køre alligevel, hvor man rent faktisk ikke havde nogen skiltning om, at plastic ikke er noget, man sådan bare smider ud.
Så at påvirke det her område, gøre det her bedre og sætte nogle højere mål, det vil jeg glæde mig til.